Ne quod in presentiarum agitur temporum vetustate, vel malignorum perversitate in posterum deleatur, ego Ansericus, dominus Montis Regalis, presentis scripti memorie commendare precepi ea que pro mea parentum que meorum salute guerpivi, donavi et concessi abbati et fratribus Molismensis abbatie perpetuo possidenda, videlicet quicquid de prefate abbatie possessionibus sive in hominibus, sive in aliis rebus apud Nentri tempore meo usurpavi, aut usurpare feci, exceptis Robertum Rimot et heredibus suis, et duas filias Arnulfi Maleboche, quarum utramque sub censu trium solidorum dimisi, et apud Leschires, exceptis illis hominibus quos pater meus Ansericus de Montemirabili tempore suo possedit; et quod deinceps nullum de predictorum fratrum hominibus, ego, vel uxor mea, vel heredes mei, aliquo modo habebimus in hominium aut in commendatum; omnes vero injurias quas ego, vel officiales mei predictis fratribus vel hominibus eorum intulerunt, abbas et fratres prefati mihi et uxori mee, et filiis nostris, quantum in eis est, indulserunt et penitus condonaverunt. Si vero aliquis, quod absit, prelibatos fratres aliquando super relictis hominibus dominii et servitii moverit questionem, vel ipsi homines aliquam alicui commendationem fecerint, vel facere voluerint, ego me testem, tutorem et defensorem idoneum me esse expensis meis, bona fide promisi. Hoc laudavit uxor mea Sibilla et filii mei Ansericus, Johannes, Milo. Hujus rei testes sunt Cleophas, prior Molismensis, Bruno camerarius, Josbertus prior de Nentri, Martinus Capellus, Guerricus canonicus de Avalone, Girardus capellanus ejus, Rainaudus clericus, Erveus de Petra Pertusa; Bernardus de Monte-Barro, Manasses de Aceio, Guido Fardellus, milites; Willelmus prepositus de Insula, Arnulfus Maleboche de Massengi. Beroardus, Sauvaiges, Reinaudus maior de Nentri. Ad presentis vero pagine confirmationem sigillum meum apponendo, rogavi dominum Eduensem episcopum et Lingonensem, ut huic guerpini et concessioni, sigillorum suorum adposicione testimonium prohiberent. Factum est hoc anno ab incarnatione Domini M°C° octogesimo III°, Lucio existente sancte Romane ecclesie pontifice, Philippo rege Francorum imperante, Hugone duce Burgundie regnante. Amen.